Det varme sommervejr har ramt landet, og det har i weekenden fået masser af nordjyder til at åbne vinduer og døre og skrue op for musikken. Mange steder er larmen dog blevet for meget for naboerne, og natten til lørdag modtog Nordjyllands Politi omkring 50 anmeldelser om for høj musik. Det fortæller vagtchef Mads Hessellund. Politiet rykkede ud til stort set alle de steder, hvor der var klager over støj. Blandt andet har patruljer været forbi Skagen, Aalborg, Hjørring, Svenstrup og Brønderslev for at få beboere til at skrue ned på volumenknappen. - Alle har fulgt vores anvisninger om at skrue ned, og det betyder, at vi ingen steder har været nødt til at rykke ud to gange. Derfor blev der heller ikke udskrevet nogen bøder, siger vagtchefen. - Nyd det gode vejr, men tag hensyn til dine naboer Natten til lørdag var politiet ude 36 gange for at få folk til at skrue ned, og vagtchefen opfordrer folk til at tage hensyn. - Nyd det gode vejr, men husk at tage hensyn til dine naboer, og lad være med at spille høj musik med døre og vinduer åbne, siger han. Ved Midt- og Vestjyllands Politi har man det seneste døgn modtaget 50 anmeldelser om støj. Her har man uddelt en enkelt bøde og beslaglagt en soundboks, fortæller vagtchef Anders Olesen til TV MIDTVEST. - Vi går altid efter dialog, men hvis folk ikke forstår, at de skal skrue ned, så får det konsekvenser, lyder det fra vagtchefen.

Referat:
Nordjyllands Politi måtte natten til søndag rykke ud til 50 anmeldelser om støj.